Monte Cassino [aláhúzva]
Hajnóczy Péter, kék kéziratos spirálfüzet betoldott kéziratos jegyzetlapokkal és újságkivágattal, HP00105
blue manuscript notebook with attached manuscript notes and newspaper clipping, HP00105
"Az ellenség gyáva, fanatizált [aláhúzva] csürhe."
Sértetlen, kék tollal írt kéziratos spirálfüzet. A füzet fedlapja és hátlapja is autográf, mindenkét helyen ugyanaz a cím (Monte Cassino [aláhúzva]) olvasható, de csak fedlap felől olvasva tartalmaz feljegyzéseket. A dátum autográf, az oldalakat a Szegedi Hajnóczy Péter Hagyatékgondozó Műhely munkatársa számozta grafitceruzával.
A füzetbe betoldva a Magyar Nemzet 1974. június 16-i számának egy lapja. A 8. oldalon a Nemzetközi Kaleidoszkóp című rovatban kék tollal autográf kiemelések két helyen, a Elle és a Le Soir című lapokat szemléző bekezdéseknél. Előbbi a hőségben való helyes táplálkozást taglalja, utóbbi arról ír, hogy "a rohanás valóságos betegség lett".
A füzet tartalmaz továbbá egy összehajtott, két gemkapoccsal összetűzött, kék tollal írt kéziratcsomót, amelyen címszerűen aláhúzva olvasható a bejegyzés: Martinovics. A lapok mindegyike tépett. A betoldott oldalak mindegyikét önálló jelzettel látta el a Szegedi Hajnóczy Péter Hagyatékgondozó Műhely, amiből a nagyobb dokumentumegység, a füzet jelzetére is következtethetünk (2.10.), jóllehet, ez a jelzet nem szerepel a borítón. Ha volt is olyan hozzátoldott noteszlap, amire feljegyezték ezt a jelzetet, az a 2018-as fotózáskor nem volt fellelhető.